b'\n_START_ARTICLE_\nLlu\xc3\xads Collado\n_START_SECTION_\nBiografia\n_START_PARAGRAPH_\nNeix a Val\xc3\xa8ncia a principis del segle XVI. Fins a 1546, quan apareix essent professor de la Universitat de Val\xc3\xa8ncia, sols es coneix que el 2 de maig de 1531 obt\xc3\xa9 el grau de batxiller en Arts a la mateixa Universitat. Despr\xc3\xa9s de 1531 s\xc3\xb3n tot hip\xc3\xb2tesis. Continua els seus estudis d\'Humanitats i Medicina, per\xc3\xb2 s\'ignora si en la mateixa Universitat de Val\xc3\xa8ncia o en altra. Ell mateix indica, en les seves publicacions, que fou deixeble de Vesal i, per tant, podria haver-hi estat el seu alumne en algun moment._NEWLINE_La seva traject\xc3\xb2ria acad\xc3\xa8mica se centra a la Universitat de Val\xc3\xa8ncia. Els anys 1546 i 1548 ocupa la c\xc3\xa0tedra de Cirurgia. El 1550 substitueix Pere Ximeno en la c\xc3\xa0tedra triennal  rotat\xc3\xb2ria de Medicina (Principis, Simples i Anatomia, i Pr\xc3\xa0ctica), c\xc3\xa0tedra que mant\xc3\xa9 fins a 1573. L\'any 1574 ocupa la c\xc3\xa0tedra de Pr\xc3\xa0ctica particular, en la qual es mant\xc3\xa9 deu cursos, tot i que des del principi s\'oposa a les exig\xc3\xa8ncies del Consell municipal d\'utilitzar en les seves lli\xc3\xa7ons obres de metges \xc3\xa0rabs.  Comen\xc3\xa7a a actuar com a examinador de la facultat de Medicina, primer com a suplent i despr\xc3\xa9s com a titular, des de 1551 fins a 1584. El 5 de febrer de 1568, quan ja ocupava la titularitat, se li assigna com a suplent o "conjunt" Josep Reguart. A l\'inici del curs 1557-1558, el 17 de juliol, \xc3\xa9s apartat de la c\xc3\xa0tedra de Simples i Anatomia, potser per instigaci\xc3\xb3 del rector Salaia, oposat a l\'humanisme reformista al qual pertanyia Collado, i no retorna fins al 15 de febrer de 1558. Mentre la seva renovaci\xc3\xb3 en la c\xc3\xa0tedra de Pr\xc3\xa0ctica particular el curs 1579-1580 queda posposada mentre no restitueixi els dies que deu per no haver-hi fet classe._NEWLINE_El 22 de desembre de 1550 \xc3\xa9s nomenat, junt a Nicasi Foix, catedr\xc3\xa0tic de cirurgia, examinador de metges._NEWLINE_L\'any 1555 surten impresos els seus comentaris sobre el De Ossibus ad Tirones de Gal\xc3\xa8. Es tracta d\'una defensa de Vesal front els atacs de Jacobus Sylvius, antic professor parisenc de Vesal, en dos llibres apareguts en 1549 i 1551, en qu\xc3\xa8 aquest defensava Gal\xc3\xa9 de les cr\xc3\xadtiques de Vesal. Collado utilitza la seva experi\xc3\xa8ncia en disseccions per q\xc3\xbcestionar el discurs osteol\xc3\xb2gic de Gal\xc3\xa9 i la defensa de Sylvius, mentre enalteix el treball de Vesal, tot i que en q\xc3\xbcestions puntuals el matisa i corregeix. En aquest llibre, tot i no ser el descobridor, com ell pret\xc3\xa9n, \xc3\xa9s el primer a donar-li nom a l\'estrep: \xc2\xab...quod simile esset equitandi instrumento, quo pedes firmantur, Stapedae nomen imposui\xc2\xbb (Com qu\xc3\xa8 \xc3\xa9s similar a l\'instrument eq\xc3\xbcestre que subjecta els peus, el vaig anomenar estrep)._NEWLINE_El 1561 publica Ex Hippocrates et Galeni monumentis Isagoge. \xc3\x89s un manual universitari sobre els fonaments de la medicina pr\xc3\xa0ctica. Segueix les doctrines dels metges grecs per a aconseguir que els estudiants adquiresquin un m\xc3\xa8tode racional i dogm\xc3\xa0tic, oposant-se a la medicina empirista. El methodus medendi de Gal\xc3\xa9 \xc3\xa9s el cos doctrinal d\'aquests fonaments._NEWLINE_El 25 de mar\xc3\xa7 de 1576 \xc3\xa9s nomenat protometge i sobrevisitador del regne de Val\xc3\xa8ncia, c\xc3\xa0rrec poc m\xc3\xa9s que honor\xc3\xadfic, per quan malgrat la voluntat reial de controlar la professi\xc3\xb3 m\xc3\xa8dica, els cirurgians i les apotecaries, el sistema foral ja mant\xc3\xa9 uns procediments de control aut\xc3\xb2ctons. Aix\xc3\xad, en les Corts de 1585 els tres estaments de forma conjunta presenten dos cap\xc3\xadtols per a refor\xc3\xa7ar les compet\xc3\xa8ncies forals sobre la inspecci\xc3\xb3 de les apotecaries, ratificats pel rei, i reflectits en els furs 168 i 169 d\'eixes Corts._NEWLINE_Llu\xc3\xads Collado participa activament en l\'oposici\xc3\xb3 a la medicina d\'Avicenna que practicaven majorit\xc3\xa0riament els metges jueus conversos i moriscs, tant des de la seva c\xc3\xa0tedra a la universitat, des del seu c\xc3\xa0rrec d\'examinador i com a protometge i sobrevisitador. Era una postura essencialment ideol\xc3\xb2gica, m\xc3\xa9s que racial o teol\xc3\xb2gica._NEWLINE_Sobre la seva mort sols es tenen unes dates extremes: L\'any 1584 deixa les seves tasques acad\xc3\xa8miques a la Universitat, tant les classes com l\'examinatura, mentre el 15 de juny de 1587 \xc3\xa9s la seva filla, Esperan\xc3\xa7a Collado, qui aconsegueix l\'exclusivitat per a imprimir durant deu anys les obres del seu pare. Tamb\xc3\xa9 apareix, ja mort, en un document reial de nomenament del seu successor com a protometge del regne de Val\xc3\xa8ncia, signat el 21 d\'octubre de 1589, en el qual s\'indica que la substituci\xc3\xb3 en el c\xc3\xa0rrec es fa perqu\xc3\xa8 \xc2\xabCum per obitem dilecti nostri Ludovici Collado medicinae doctoris vacuum in posse use regiae curiae officium Protomedici... (Des de la mort del nostre estimat metge LLu\xc3\xads Collado existeix en la c\xc3\xbaria reial el buit de protometge...)\xc2\xbb.'